钦定古今图书集成/方舆汇编/职方典/第1094卷 > 《大坳山》廖冨
## 钦定古今图书集成/方舆汇编/职方典/第1094卷 > 《大坳山》廖冨

岩景无纤尘，青松翠色分。峰峦晴带雨，石径晓连云。
举目疑天近，回头觉日曛。渔樵不到处，真可避妖氛

《闽书》：隋欧阳祐守泉州，官满西归，舟次大干，闻隋鼎
既迁，耻事二姓，迟留溪间，挈家水死。土人高计李定
敛而葬此。邵人设祠祀之，祠有祈梦堂，有守赵师龙
所铸香炉。《谒梦录》云：李忠定少谒祠中，梦神延之上
坐，忠定固逊神曰：“他日更仗主盟。”及为相，值神加封，
为署庙建阳刘忠肃珙少谒梦，梦金牌上有“曲巷勒
回风”五字。迨登第，除诸王宫。上幸宫邸，问诸王何业，
珙答以属对。时月照窗隙上，上曰：“可令对‘斜窗拗明
月’。”诸王方注思间，珙遽以“曲巷勒回风”对。上曰：“神语
也。”此类甚多，不能殚述。

《府志》：《五灯会元》：“邵武军龙湖普闻禅师，唐僖宗太子
也。幼不茹荤，长无经世意，僖宗钟爱之。然百计陶写，
终不能回。中和初，僖宗幸蜀，师断发逸游，人无知者。
造石霜问道，言下顿省。辞去，至邵武城外，见山郁然
深秀，遂拨草至烟起处，有一苦行居焉。苦行见师至，
乃曰：‘上人当兴此’。长揖而去。师居十馀年，一日有一”
老人拜谒，师问：“何住，至此何求？”老人曰：“非人龙也。住
在此山行雨，不识上天，有罚当死，愿垂救护。”师曰：“得
罪于帝，我何力能？虽然，可易形以来。”俄失老人所在。
视坐傍有小蛇，延缘入袖。至暮，雷电震山，风雨交作，
师竟坐不动。达旦晴霁，垂袖，蛇堕地去。有顷，老人拜
泣曰：“自非大士慈悲，腥秽此山矣。今何以报？”即穴岩
下为泉，曰：“此泉为他日多众之设。”当时龙湖邦人闻
其事，施舍财力，相与建寺，衲子云趋。师阐化三十馀
年。临寂，声钟集众，说偈而逝，塔于本山，谥圆觉禅师。
徐铉《稽神录》：建州有僧，不知其名，常如狂人，言动多
有征验。邵武县前临溪，有大盘石，去水犹百步。一日
忽以墨画其半，因坐其上，持竿为钓鱼状。明日，山水
大发，适至其墨画而退。癸卯岁，尽砍去临路树枝之
向南者。人问之，曰：“免碍旗旛。”又曰：“要归一边。”及吴师
之入，皆行其下。又城外僧寺，大署其壁某等若干人，
处处书之。及军至城下，分据僧寺以为栅，所安置人
数，一无所差，其僧竟为军士所杀。初，王氏之季，闽建
多难，民不聊生。或问狂僧曰：“世何时安？”答曰：“须待侬
去。”既死，闽岭平，如其言。

《宋会要》：宋太平兴国八年三月，金部员外郎奚屿言，
“奉诏相度泉、福、建、剑、汀州、邵武、兴化军盐货，请许通
商旅，官为置场，听商旅以金银钱帛博买，每斤为钱
二十五文，可省盘盐脚钱，复免散之。”从之。

《八闽通志》：“宋大中祥符五年七月，赐邵武军被水者
钱粟。”

神宗时，闽中患苦盐法，献言者众，郡人黄履以礼部
尚书召，上谓“履自闽来，恃以为决。”履乃陈法甚便，遂
不复革，乡论鄙之。

杨景明司李邵武，便道游七台山。下山到童坑桥，有
三老翁庞眉皓发，扶杖而来，遮道迎曰：“游山乐乎？老
人愿献一茶一饭之费。”杨感其意，受苦茗一瓯，反其
所谓一饭之费，曰：“转以遗汝。”夫损从游山，杨公兴自
不浅，而途中得此光景，亦不寂寞。

叶、庆二邑之龙斗、人龙斗近溪，故庆二幼即善操舟。
延平下十里许有蛟潭，龙薮其中而无尾，俗传见龙
者吉、庆二时为长年，舟泊潭渚，早起作饭，见龙负舟，
急以衣覆之，龙蜿蜒而去。乃自负贸易，遂获大利。不
数岁为鹾商，积贮钜万，俨然一素封矣。性谦下，好与
贤豪长者交，有学而奇穷者捐资助之。郡人士应大
比试，靡不蒙其惠也。自水口至杉关，凡桥梁路埠，乐
施罔倦。置义田于学，以助月课之费。《语》曰：“冨而好行，
其德非耶？”先是盐舶至南台，无仓以贮，多坏于潮汐。
庆二沿河筑仓，多用砖石，商称便焉。嗣为强有力者
反噬，庆二竟死于盐仓。

廖半仙，失其姓名，泰宁人。家极贫，事母孝，每佣耕以
供菽水。偶“一日往樵采，遇二老人采药于山中，遗其
桃二枚，食之。不食，置之怀，归以遗母。老人令其速食。
语未毕，桃自怀中滚落地，遂入于石，以口从石去，咬
之，仅啖其半，起视忽不见二老人。自是极有力，负千
斤，不知其重。常为人筑田埂，取巨石数十，人不能抬”
者，以手掇而置之，裕如也。其埂至今坚固焉。平畴中
素苦无水，必天雨乃能栽插。族人咸谓之曰：“尔胡不
取水灌之，乃袖手问天乎？”遂荷锄往，将柄从石壁尽
力撞进，大呼曰：“水来矣！水来矣！”拔柄，泉随涌出，汨汨
不绝，灌田数千顷，一乡赖之，故人呼为“半仙”云。
宋德祐二年十一月，元军入邵武军。景炎二年，张世
杰遣将复之。九月，元参政也的迷失将兵复取邵武
军。

元至元十八年正月，邵武民高日新据龙寨为乱，擒
之，赏忻都等战功。日新寻复叛，十月降。日新及其弟
鼎新等至阙，以日新两为叛首，授山北路民职，馀遣
还泉州。

至正十二年四月，江西宜黄贼涂佑、邵武建宁贼应

十八年五月，陈友谅遣康泰、赵琮、邓克明以兵寇邵
武路。

十九年十一月，陈友谅兵陷杉关。

二十七年十二月，大明兵入杉关，取邵武路。时邵武、
建宁、延平、福州、兴、泉、漳、汀、潮诸州皆陈友定所据，泰
宁乡民刘贵、邓善啸聚作乱。

正统十三年十月，内沙寇邓茂七啸聚入境，贼先锋
吴继旻至白土地方，土人千数敌贼挫而旋炽。训术
饶载、训科、梁琼及民兵被杀者不可胜计。县治丘墟，
居民皆匿山砦。会宁阳侯陈懋、尚书金燫统大兵至，
有吏邹生越境控援。二公至泰，命耆老抚之。十四年
冬十月，宁阳侯陈懋、尚书金燫统兵临泰宁地，剿贼
千馀人。

成化乙未十一年，将乐乡民萧实贵、卢聪，啸聚作乱，
官集乡老，廉得其名。又讯被劫家，廉得其魁。伺贼潜
归，乃称“清军”，密令里长率应捕及被劫之人，以计缉
之，得为首者五十二人，置之法，胁从罔治。

正德五年庚午十月，大帽《山贼》焚掠建宁县治。
九年九月，大帽《山贼》从光泽入，骚扰邵武。

十三年三月，邵武军乱。

嘉靖二十年辛丑九月，汀寇劫掠建宁西乡，巡检许
缮等死之。时乡勇张巡、江建等九人同死。

三十六年丁巳冬，“建宁程乡贼流劫桂阳、新城、净安
等保，郡丞唐公金督兵拒之。”

三十七年三月，宁化贼由开善、青州入泰宁境，劫杀，
百姓逃窜山谷。主簿张彦圣，率民兵高嵩等仅三十
五人，截敌于永兴路，张被廿馀枪，偕嵩等死之。是年，
邑令熊鹗始筑城。次年贼又至，见城基已过腰，竟去。
三十九年庚申七月，广兵叛，破泰宁，杀江西新城守
备。八月，潮汀山贼并起，延、邵属县大罹其毒。邑令吴
公金团练义勇，多方拒守，贼竟无敢犯界。是年山寇
窃发，由泰宁据光泽西关外，庐舍烧毁，人民死于锋
镝者无算。

四十年辛酉，潮州、汀州贼发，由光泽至大源入泰宁。
时城仅筑其半，贼纵火，惟东北隅及县治衙门救免。
五月城完。贼复从开善至。义勇邓毛率众百馀，截敌
于福兴桥，毛用竹铳垒石，击死渠魁。贼分三路：一由
邹家巷，一由南禅巷，一由登高巷，并出截之，毛遂遇
害。贼且由利涉桥攻城，幸毛分布伏兵，逆贼必至，令
战时呼风雨。众如令，果风雨骤至，人以毛有神机，奋
勇而胜，贼退五里。邑令恐夜袭，遂毁其桥，贼毁水南
房屋而去。十月，贼复过，不敢窥城，患自此息。是年春，
广贼又入光泽、泰宁，流劫归化、将乐、顺昌、新城等县，
久屯安远司，分哨四掠。建宁令吴公金募义勇宋子
建、谢涧等，出宁化境与贼战，斩获贼首，夺回妇女器
械，献馘军门。夏，贼躙延、建、汀、邵属县，江西抚、建等府
令吴公金备御甚严，不敢入界。秋九月，贼自汀州流
入邑界，掠赤上、赤下诸保。吴公仍命宋子建率乡兵
四处驱剿，擒获无算，贼乃遁。十月，贼又自南丰、新城
来，流劫蓝田、上黎、开山、永城等保。吴公大立赏格，调
集义勇乡兵，大战于池下三坑，斩首十五级。又追及
于陈楼三溪，斩渠魁一，从贼五，生擒二十馀人，获马
匹、旗枪无数，夺回被掳男妇数百。自是寇乱始平。
崇祯十六年癸未，建宁乡寇起，署县事郡判陈王谟
设方略，擒杀百七十人。冬，抚军调把总林深统兵二
百来焚半寮烟尾，荡其巢。十一月，泰宁邑令余蛟翔
于泰建隔界之黄坪栋获强盗李子始兄弟二人，又
带归许辟一人。十二月，于《演武场》枭之。

丙戌、四月，有“阎贼”数万驻建宁县城外，四阅月乃去。
令浦益光调御有方，民乃不扰。

《后山谈丛》：“闽中诸县，多至十万户，坚忍喜讼，号难治。”
邵武其尤者。自国初至今有四令，张邓公、杜宗会，其
二人则忘之矣。宗会，澶人。

元黄镇成《真率会序》云：“宋元丰七年，司马文正公以
提举崇福宫居洛，因耆英会与司马伯康、席君从、王
安之、楚正叔、王不疑、程敬达七人为会约，而有是名。
所谓真率者，叙齿不叙官，为其务简素之义也。至正
六年夏，东阳凌云周先生来官邵武，是邦山水清峻，
俗尚简易。文书省约，无珥笔之风；使传稀少，无刓蹄”
之辙。未午休衙，郡以无事。先生襟度夷旷，不以事物
撄怀。公退之暇，惟延接儒雅，赋诗酌酒，翛然有蝉蜕
尘埃，怡神物表之意。因与城中所交庶老，共修真率
之约，将择胜寻幽，招宾携具，以佚吾老焉。或曰：“昔文
正诸公，皆一时元老，固有足以乐其乐者。我辈一介
草茅，其何敢藉是名哉？”余曰：“以位言之，诚九天之视
九地；以时言之，方今圣君贤相，混一全盛，我辈得为
太平幸民，又岂元丰之可拟哉！然则时撰杖屦，获从先生徜徉于登高临远之间，亦足以乐尧民击壤之
乐矣，岂非幸与！”或者曰：“唯。”遂订其约。

王世懋《闽部疏》：“自邵武之建阳，非孔道也。然所过六
十里间，是闽西最佳丽地。原隰夷衍，竹树田畴，丰美
饶裕，邨落相望，烟火不绝。夹溪面衡，人家时有数百。
于时二月将尽，踯躅始放，梨花未残，海棠、金爵，尽以
樊圃。山花野卉，多不可名，真令人应接不暇。”

自邵武至顺昌溪，人皆名为樵水，其实非也。水名大
溪，从光泽以西来甚远。樵水出邵武樵山下，细流贯
城中，入大溪耳。《一统志》又云：“紫霞溪”，今《志》亦不载。
将乐溪从邵武建宁县来，东流至顺昌，合邵武水，又
东合沙县水，经延平府城西，又东合建溪，而南下为
剑津，旧传化剑处也。将乐溪甚大，城南三华桥长与
建宁平政桥埒溪不名，故《一统志》失之，第云孔子山
突出溪中，不知竟是何水。沙石水源从汀之宁化县
经清流城下，逶迤至永安沙县始出，与顺昌水合，水
迅滩恶，为闽中第一险处。《一统志》所云“沙源”是也。
邵武山多作石壁，下映澄江，然苦无奇瓌之观。
《郡钳记》：“起程拽上邵武关一泒，秀水绕山源，东南二
处山秀丽。联名榜眼及状元，惠娘留下一衙基。衙门
唤作邵武市，五百年后改为军。吾今漫写石碑记，歌
歌怕山是西龙鬼劫，南方不可逢。”《天柱山》。〈即南午山〉高名
恶杀清明官职夭多空，纵然改军路与府，路分八字
与人行，人行坤方多开路，八角楼台。〈即钟楼〉高起竖楼
台，号作“卓金枪。”《天柱》鬼箭急飞去，

天帝行龙五十里，巨门武曲金星起。一脉如丝滚绣
球，耸起登高狮子。势别雌雄隔樵水，争奈雌雄不联
起。或官清，或官浊，只为雄雌有善恶。登高文笔入城
中，他年定接侯王骢。登高不可有伤损，《钳记》有定论。
若还不损此主龙，土产出三公，荫出人民多尊贵。南
门安在火蛇尾，若还南午向之时，杀伤见灾危，若要
“世代出公相，先向周南安佛像。铸成铁佛伏其狮，灾
祸自然除四个金铃向上安，细推㐲其主。更鼓动时
宜进取，凶星退去吉星临。倅厅若在城外安，公吏军
民皆出官。三元甲子周回了，兴废须知有异端。”前歌
旧志云，郭璞妹，惠娘所撰。后歌旧志云，宋太平兴国
二年，徙州治，掘地得周亚宗记。所载“前歌犹近似，后
歌必奸妖所造。”

《语》云：“樵水荫樵城，人无三代冨，人无三代贫。”盖由樵
岚水至鹭鹚池边往南方，水不宜分八字形，《堪舆言》：
当于泥桥边开一小河，不过三丈，作闸于河口多水
听流，于南少水障之入城。其大鹭鹚池又谓沥水池，
原深七八尺，周回有石埂，水入此池，澄蓄而后入城，
则城中冨庶学校攸利。

《神异录》：“山神石氏，东晋人。常为父杀人报仇，逃隐灵
岩山。后为此山之神，能致云雨。”

萧子开《建安记》云：“乌君山，建安名山也，在县西一百
里。近世有道士徐仲山者，少求神仙，贫居苦节，年久
弥励道，遇人修礼，无少长。或果谷新熟，辄祭先献虚
空，次均宿老。乡人有偷者，坐当死，仲山诣官，承其偷
罪，免冠解带，自抵严法，所司疑而赦之。尝山行遇暴
雨若风雷，迷失道，忽于电光中见一舍宅，因投避之”，
至门，见一锦衣人顾仲山，仲山称名拜谒，锦衣人称
“监门使者萧衡”拜答之，因相延引。仲山问曰：“自有此
乡，无此府舍。”监门曰：“此神仙所处，仆监门官也。”俄有
一女郎，梳绾双鬟，衣绛赭裙，青文罗衫，左手执金麈
尾幢旌旄，传呼曰：“使者外与何人交通，不入报也。”答
云：“此乡道士徐仲山。”须臾，又传呼云：“仙官召入。”向所
见女郎引仲山自廊进，至堂南小庭，见一丈夫，年可
五十馀，肤体须发尽白，戴纱塔脑冠，白罗银镂帔，而
谓仲山曰：“知卿精修多年，超越凡俗。吾有小女，颇闲
道教，以其夙业合与卿为妻，今当吉辰耳。”仲山降言
谢几回，起而复请谒夫人。丈夫止之曰：“吾丧偶已七
年，吾有九子，三男六女，为卿妻者，最小女也。”乃命后
堂备吉礼，既而陈酒殽，与仲山对食讫。渐夜闻环佩
之声，异香芬郁，荧煌灯烛，引去别室。礼毕三日，仲山
悦其所居，巡行屋室，西向厂舍，见衣竿上悬皮羽十
四枚，是翠碧皮，馀悉乌皮耳。乌皮之中，有一枚是白
乌皮。又至西南，有一厂舍，衣竿之上见皮羽四十九
枚，皆鸺鹠。仲山私怪之，却至室中。女子问曰：“子适游
行，有何所见，乃沉悴至此？”仲山未应，女子曰：“夫神仙
轻举，皆假羽翼，不尔，何以倏忽致万里乎？”因问：“白乌
皮羽为谁？”曰：“此大人衣也。”又问曰：“翠碧皮羽为谁？”曰：
“此常使通引婢衣也。”又：“馀乌皮羽为谁？”曰：“新妇兄弟
姊妹之衣。”又问：“鸺鹠皮羽为谁？”曰：“司更巡夜者，衣即
监门萧衡之伦也。”语未毕，忽然举宅惊惧，问其故，女
子谓曰：“村人将猎，纵火烧山。须臾皆云：竟未与徐郎
造行衣。今日之别，可谓邂逅矣。”乃悉取皮羽，随方飞
去。向即所见舍屋，一无其处，因号其地为乌君山《闽书》：宋熙宁中，有徐熙春者，居县治西，家市酒井在
其对门，有一道人往来市中，或寓于寺，每乞酒于婢，
婢与之后道人无日不来，来则无不与之。其主常挞
婢，道人乃与婢《百伤丸方》，教之制造，馀水倾入井中，
再制即取水救治百病，遗方尚存。邵人凡病初发，服
之多验，遗其名曰“韦道人”，名其井曰“仙源。”后熙春亦
得其传焉。

迎釐观。宣和中，有一道士来游，观中贴二符于壁，旁
书云：“召和气，作融风。”神府末吏王文卿书。又题诗云：
“不肖年小日，仰服至公名。恨不生羽翼，裹粮问道情。
既而风马牛，踪迹游神京。遂失平昔愿，至今犹饮声。
此行谒元元，邂逅瞻神形。令人遂解体，后嗣皆豪英。
可以光大教，振我三元情。”邑故老相传，文卿江西南
丰人。每出乡市，遇儿童，则戏索一钱画雷其掌，令握
固，行数步，掌开雷鸣，谓之“卖雷公”，亦号“颠道人。”一日
平旦，风雷晦暝，登楼视之，不见其处。

诸阳先生者，方姓燧，名，郡庠增广生。生而有异质，丰
于道而厄于遇。早孤，事母孝，人皆尊重之。时嘉靖三
十三年元旦，遇异人于庠之泮桥，授以《秘书》，曰：“无轻
泄。”先生归阅之，于是遂弃儒业。一日欲为子娶而无
资，其友王子止庵知之，拾碎金往市，镕之成锭，出心
一大孔相透。匠贺曰：“某一生不能镕两锭，公必为喜
也。”王躬往遗之，至则晚，先生曰：“予欲留公，恐妨公燕，
晚行无伴，奈何？然予已遣送。”王出，心疑之。行数步，见
前隐隐有灯光，遇友吴姓者，邀之道曰：“候公已久，公
来何晏也？”王唯唯。就席第见呼卢掷骰，靡不如意，若
有为之助者。至半夜，辞去，而王之家忽有呼门声，仆
启视，寂然。顷之王至，讶其门辟。仆曰：“适有扣门者。”辟
之又不见。王入室，异香袭人，乃始悟先生遣人不虚
耳。凡事先生罔不预知，病者求其治辄效。建昌有游
生者，慕旌阳仙术，若渴，偶梦仙导之往，见一人儒冠
道服，年可七十，童姿鹤发，丰神飘然，嘱之曰：“是汝师。”
蘧然觉乃梦也，甚异之。万历六年，先生偶游藩邸，游
遇于涂，即梦中所见者，遂拜而师事焉。从游日益盛。
时益王蹶，折臂痛甚，延医罔效。世子求先生往治，至
则已知之矣，授之秘术，痛即止，不数日而愈。王喜甚，
召之燕，赐金帛不受。王遂筑坛于别院，待之以宾命，
世子朝夕执弟子礼。一日，先生语门弟子曰：“日午有
邪来侵。”至日中，忽昏惨，雷大震，少顷复霁，曰：“无恙矣。”
居九年，世子从坛中见紫光结聚，异香满座。谒坛视，
得紫珠数十颗，鲜明五彩，进之。王曰：“此宝也。”命先生
珍之。王馆先生一十四年。时季冬，从游者以治生回，
忽遗书游生三日后召诸友赏雪。如期至，果大雪。酒
半酣，起，嘱众曰：“予叨王禄养，久无以报，今辞王归。”遂
端坐而逝。逝之时，人有见先生儒冠道服，曳杖逍遥、
从王府出北门而去。

桥仙，李姓存忠，名邵之，城东人。性冲和，善笑寡言，极
贫，惟缝衣以糊口。每得食，必怀以贻母。母死，寄食于
兄，以母事嫂嫂，狠妒不相容，唆兄逐之。忠罄身出居
升仙桥之鹊梁下，单衣敝席之外，无长物，饥惟就饮
者而止之。戴长冠，袖手不言，即与否，但嘻笑而已。市
中三尺童子，皆呼“桥仙”，历寒暑数十年，其口嘿然，其
容莞然，其体充然，如一日也。或日一往市，或三日一
往市，馀浓睡而已。时隆冬，有好事者往观其状裸体
缩足，两手互攀，足心熟卧，其暖气犹蒸人，人大异之。
自是往市中，无不与者，忠亦不受，惟酒则饮之有异。
僧闻邵武桥仙之名，敬自河东来访，曰：“不同道。”遂奇
之而去。偶大雪，忠出，有饮者见而招曰：“桥仙其来。”忠
至，众酌而饮之，惟其量。忠酣饮毕去。众问曰：“如此盛
寒尔单衣而不以为寒，何也？”忠笑而不言。众强之，不
得已言曰：“内不足，故寒。”即逸去。众愕然，未几而逝。逝
之日，有人自武彝来者，见于其处，或又见在白渚桥
云。忠逝而桥随圮于水，亦足见升仙之谶。时万历之
二十五年，异僧即坐化于延之金山者，即名“金山和
尚。”

《光泽县志》：龚祐成者，邑之崇仁人也。其初为盐贩，贸
易村落甚困。一日下担道傍少憩，有牵马而过者，睨
之曰：“以吾之马易子之盐，可乎？”成曰：“戏耳。”已而信然。
顾马瘦且虺𬯎，乃引至狮子河边洗之，毛鬣之内隐
隐见鳞甲。成大惊曰：“得非龙马耶？”试骑之，马从波中
跃出上岸，顷刻之间，历谿谷山涧无数，于是乃归，深
自覆匿，出则骑马恣所往，人莫测其踪迹。成尝以事
至省，平明骑马出关，扺家，日未中盖水陆直走七百
馀里云。出入带剑，剑不知何人授，然奇光。烁，所向
无前。成既得马与剑，乃心窃喜自负，于是稍稍集里
中无赖少年为剽掠，远近附者日益众，其党遂至万
馀人，横行州县，州县不能御，乃购其首千金，成有异
相，遇睡熟，则双瞳炯然，人莫敢近。有甥某者，成素所
亲信，出入卧内，伺成寝，取其首以献，诣军门受赏。当
事者酬之，而问以“甥杀舅罪。”闻者称快，西鄙以宁。当
成初发难时，据险为巢于东山石路坑岩上，官兵逼之，成曰：“期以来日战。”其夜坏山为城。城周围高下可
十数里，垣墉雉堞皆具，诘朝而就。分兵为五队，队各
数千人，中伏旌旗，以五方之色为别。己乃陈兵城外，
错综历乱，金鼓炮炮之声，震动山谷，望之如数十万
人。成骑龙马，舞剑驰突，左右“指挥，马蹄蹴处，石面皆
深寸许，官军大骇而退。”今其地有操军坪，土人樵采
者循马迹而上，否则巉削陡绝，不能至也。山城故址，
往来崇仁市者皆见之。成死后，见飞入东山，其半没
石、其半出石外，然终不能取也，马亦失所在。成事故
老往往能言之，特不详其时代，或曰元时人，或曰明
时人，以其迹涉巾、眉，故讳之。旧志不载。